تعاون کی وزارت
امور داخلہ و کوآپریٹیو کے مرکزی وزیر جناب امت شاہ آج نئی دہلی میں منعقدہ ’قومی کوآپریٹیو کانفرنس‘ میں مہمان خصوصی کے طور پر شریک ہوئے
ملک بھر سے آئے 2100 سے زیادہ کوآپریٹیو ورکروں اور ورچول طریقے سے ملک و بیرون ملک سے جڑے تقریباً 6 کروڑ لوگوں سے خطاب کیا
آزادی کے 75 برسوں کے بعد اور ایسے وقت پر جب کوآپریٹیو تحریک کی سب سے زیادہ ضرورت تھی، ملک کے وزیر اعظم جناب نریندر مودی نے آزاد کوآپریٹیو وزارت قائم کی
کوآپریٹیو کے شعبے سے وابستہ کروڑوں لوگوں کی جانب سے کوآپریٹیو کی وزارت قائم کرنے کے لئے وزیر اعظم کا شکریہ ادا کیا
غریبوں کی فلاح و بہبود انتودیہ کا تصور امداد باہمی کے بغیر نہیں کیا جاسکتا
کوآپریٹیو ورکروں اور کارکنوں سے اپیل کی کہ اب نظرانداز کئے جانے کا وقت ختم ہوگیا ہے اور ترجیح کا وقت شروع ہوا ہے
ملک کی ترقی میں کوآپریٹیوز کا بہت اہم تعاون ہے، کام میں تعاون کے جذبے کو فطرت کی طرح شامل کرکے کوآپریٹیو تحریک کو آگے بڑھانا ہوگا
ملک کے کروڑوں کسانوں، محروموں، پسماندہ طبقوں، دلتوں، غریبوں، نظرانداز کئے گئے لوگوں، خواتین کی ترقی کی راہ کوآپریٹیو کے توسط سے ہی روشن ہوسکتی ہے
کئی لوگ کوآپریٹیو کی معنویت پر سوال اٹھاتے ہیں اور انھیں لگتا ہے کہ کوآپریٹیو تحریک اب غیرموزوں ہوگئی ہے، لیکن کوآپریٹیو تحریک سب سے زیادہ موزوں آج ہے
ہر گاؤں کو کوآپریٹیو کے ساتھ جوڑکر ’’سہکار سے سمردھی‘‘ کے اصول سے ہر گاؤں کو خوش حال بنانا اور اس کے ذریعے ملک کو خوش حال بنانا، کوآپریٹیو تحریک کا یہی رول ہوتا ہے
مل جل کر، ایک ہدف کے ساتھ، بھائی چارے کے جذبے سے ایک سمت میں کام کرنا ہی امداد باہمی  ہے
وزیر اعظم جناب نریندر مودی نے ایک اصول دیا ہے ’’سہکار سے سمردھی‘‘ کا، اور انھوں نے جو 5 ٹریلین ڈالر کی معیشت کا ایک ہدف رکھا ہے، کوآپریٹیو کا شعبہ بھی اس ہدف کے حصول کے لئے پورا زور لگادے گا
کوآپریٹیو تحریک بھارت کے دیہی سماج کو ترقی دے گی اور ایک نئے سماجی سرمائے کا تصور بھی سامنے لائےگی
نئی دہلی، 25/ستمبر2021 ۔
بھارت کے عوام کی فطرت اور کلچر میں امداد باہمی رچی بسی ہے اور یہ کوئی مستعار خیال نہیں ہے، اسی لئے بھارت میں کوآپریٹیو تحریک کبھی بھی غیر موزوں نہیں ہوسکتی
کوآپریٹیو تحریک نے اس ملک کو متعدد بحرانوں سے باہر نکالنے میں اپنا تعاون دیا ہے
امداد باہمی کی وزارت ، کوآپریٹیو اداروں کو مضبوط کرنے، ان میں شفافیت لانے، ان کی جدید کاری کرنے، کمپیوٹرکاری کرنے اور مسابقت میں ٹک سکنے والی کوآپریٹیوز کی تخلیق کے لئے بنائی گئی ہے
آج ملک میں تقریباً 91 فیصد گاؤں ایسے ہیں جہاں کوئی نہ کوئی کوآپریٹیو کام کرتا ہے، دنیا میں کہیں ایسا نہیں
آج ہم ایک بہت مضبوط پلیٹ فارم پر کھڑے ہیں اور اب وقت آگیا ہے کہ نئے اہداف کے تعین اور نئے اہداف کے حصول کے لئے ہم آگے بڑھیں
ہماری کامیابی کا انحصار چار چیزوں پر ہوسکتا ہے، عزم مصمم، شعور، سخت محنت اور وفاقی کی روح
دیہی علاقے میں ہر محروم تک ترقی کے فوائد کو پہنچانے کے چیلنج پر عبور حاصل کرنے کے لئے امداد باہمی کی وزارت مسلسل کام کرے گی
زراعت کا شعبہ نریندر مودی حکومت کی ترجیح ہے، سال 2009-10 میں زراعت کی بجٹ 12000 کروڑ روپئے تھا، سال 2020-21 میں بجٹ بڑھاکر 134499 کروڑ روپئے کردیا گیا ہے
پہلی مرتبہ نریندر مودی حکومت نے لاگت سے زیادہ ایم ایس پی مقرر کرکے کسانوں کو فائدہ پہنچانے کا کام کیا ہے
پردھان منتری کسان سمان یوجنا کے ذریعے ملک کے 11 کروڑ کسانوں کو 158000 کروڑ روپئے ڈی بی ٹی کے توسط سے براہ راست دیے گئے ہیں
جناب نریندر مودی کی قیادت میں بھارت سرکار کی امداد باہمی کی وزارت ، سبھی ریاستوں کے ساتھ معاونت کرکے چلے گی اور کسی سے برسرپیکار ہونے کے لئے نہیں بنائی گئی ہے
آزادی کے 75 سال میں امرت مہوتسو میں نئی کوآپریٹیو پالیسی بنانے کی شروعات کریں گے
مساوی ترقی ہونی چاہئے، سب کو محیط ترقی ہونی چاہئے، سبھی کی شمولیت والی ترقی ہونی چاہئے اور ترقی کا ماڈل سبھی کو چھونے کی طاقت رکھنے والا ہونا چاہئے
وزیر اعظم کی خواہش کے مطابق عام لوگوں کو ترقی کے عمل کا ایک حصہ ہونا چاہئے، امداد باہمی کے ذریعے ہر کنبے کو خوش حال ہونا چاہئے اور ہر کنبے کی خوش حالی کے توسط سے ملک کو خوش حال ہونا چاہئے، ’’سہکار سے سمردھی‘‘ کا یہی اصول ہے
امور داخلہ اور امداد باہمی کے مرکزی وزیر جناب امت شاہ آج نئی دہلی میں منعقدہ ’قومی کوآپریٹیو کانفرنس‘ میں مہمان خصوصی کے طور پر شریک ہوئے۔ اس موقع پر کوآپریٹیو کے شعبے سے وابستہ متعدد معزز شخصیات نے ملک کے پہلے کوآپریٹیو کے وزیر جناب امت کا خیرمقدم کیا۔ پروگرام میں کوآپریٹیو کے مرکزی وزیر مملکت جناب بی ایل ورما، انٹرنیشنل کوآپریٹیو الائنس  کے صدر ڈاکٹر ایریئل گوآرکو، امداد باہمی کی وزارت اور زراعت و کسانوں کی بہبود کی وزارت کے سکریٹری اور بھارت کے پیش رو کوآپریٹیو اداروں – آئی ایف ایف سی او، نیشنل کوآٖپریٹیو فیڈریشن آف انڈیا، امول، سہکار بھارتی، این اے ایف ای ڈی  اور کے آر آئی بی ایچ سی او  سمیت کوآپریٹیو خاندان کی متعدد معزز شخصیات موجود تھیں۔
امور داخلہ اور کوآپریٹیو کے مرکزی وزیر نے ملک بھر سے آئے 2100 سے زیادہ کوآپریٹیو اراکین اور ورچول طریقے سے ملک و بیرون ملک سے جڑے تقریباً 6 کروڑ لوگوں سے اپنے خطاب کی شروعات پنڈت دین دیال اپادھیائے کی انتودیہ کی پالیسی کے ذکر کے ساتھ کی۔ جناب امت شاہ نے کہا کہ غریبوں کی فلاح و بہبود اور انتودیہ کا تصور امداد باہمی کے بغیر نہیں کیا جاسکتا اور ملک میں پہلے جب بھی ترقی کی بات ہوتی تھی تب سب سے پہلے پنڈت دین دیال اپادھیائے نے انتودیہ کی بات کی اور آج ان کا یوم پیدائش، لاکھوں کروڑوں کارکنوں کے لئے تحریک حاصل کرنے کا دن ہے۔
جناب امت شاہ نے کہا کہ آزادی کے 75 سالوں کے بعد اور ایسے وقت جب کوآپریٹیو تحریک کی سب سے زیادہ ضرورت تھی، ملک کے وزیر اعظم جناب نریندر مودی نے کوآپریٹیو کی آزاد وزارت قائم کی۔ انھوں نے ملک بھر کے کروڑوں کوآپریٹیو کارکنوں کی جانب سے کوآپریٹیو کی وزارت کی تشکیل کے لئے وزیر اعظم کا شکریہ ادا کیا اور کہا کہ ملک کا پہلا کوآپریٹیو کا وزیر بننا ان کے لئے بہت فخر کی بات ہے۔ جناب شاہ نے کوآپریٹیو کے وزیر کے طور پر ملک بھر میں کوآپریٹیو لیڈروں اور کارکنوں سے اپیل کی کہ اب نظرانداز کئے جانے کا وقت ختم ہوگیا ہے اور ترجیح کا وقت شروع ہوا ہے۔ انھوں نے اپیل کی کہ سب لوگ مل کر کوآپریٹیو کے شعبے کو آگے بڑھائیں۔
امور داخلہ اور امداد باہمی کے مرکزی وزیر نے کہا کہ ملک کی ترقی میں امداد باہمی کا بہت اہم تعاون ہوتا ہے اور یہ تعاون آج بھی برقرار ہے، لیکن اب بھی صحیح جہتوں تک پہنچنا باقی ہے۔ انھوں نے کہا کہ اس کے بارے میں نئے سرے سے سوچنا ہوگا۔ نئے سرے سے اس کے خد و خال بنانے ہوں گے، ہمارے کام کا دائرہ بڑھانا ہوگا، کام میں شفافیت لانی ہوگی اور کام میں امداد باہمی کے جذبے کو فطرت اور کلچر کی طرح شامل کرکے کوآپریٹیو کی تحریک کو آگے بڑھانا ہوگا۔ انھوں نے کہا کہ ملک کے کروڑوں کسانوں، محروموں، پسماندہ طبقوں، دلتوں، غریبوں، نظرانداز کئے گئے لوگوں، خواتین کی ترقی کی راہ امداد باہمی کے توسط سے ہی روشن ہوسکتی ہے۔
جناب امت شاہ نے کہا کہ کئی لوگ کوآپریٹیو کی معنویت پر سوال اٹھاتے ہیں اور انھیں لگتا ہے کہ کوآپریٹیو کی تحریک اب غیرموزوں ہوگئی ہے، لیکن کوآپریٹیو تحریک آج سب سے زیادہ موزوں ہے اور اس سمت میں طویل سفر ابھی باقی ہے۔ انھوں نے کہا کہ ہر گاؤں کو کوآپریٹیو کے ساتھ جوڑکر، سہکار سے سمردھی کے حصول سے ہر گاؤں کو خوش حال بنانا اور اس کے لئے ملک کو خوش حال بنانا، کوآپریٹیو تحریک کا یہی رول ہوتا ہے۔
امور داخلہ و امداد باہمی کے مرکزی وزیر نے کہا کہ کوآپریٹیو کا لفظ ’کو‘ اور ’ورک‘ سے مل کر بنا ہے، مل جل کر، ایک ہدف کے ساتھ، بھائی چارے کے جذبے سے ایک سمت میں کام کرنا ہی کوآپریٹیو ہے۔ انھوں نے کہا کہ ہوسکتا ہے کہ کوآپریٹیو کے شعبے میں کام کرنے والے ہم سب لوگوں کی طاقت اور اقتصادی قوت کم ہو، لیکن ہماری تعداد اتنی زیادہ ہے کہ اگر اسے کوآپریٹیو کے توسط سے جمع کرتے ہیں تو ایک بہت بڑی طاقت بن جاتی ہے، جسے کوئی شکست نہیں دے سکتا۔ جناب شاہ نے کہا کہ اب خوداعتمادی کے ساتھ کوآپریٹیو تحریک میں ایک نئی شروعات کرنے کا وقت آگیا ہے۔ وزیر اعظم جناب نریندر مودی نے ایک اصول دیا ہے، سہکار سے سمردھی کا اور انھوں نے جس 5 ٹریلین ڈالر کی معیشت کا ہدف رکھا ہے، کوآپریٹیو شعبہ بھی اس ہدف کے حصول کے لئے پورا زور لگادے گا۔
جناب امت شاہ نے کہا کہ کوآپریٹیو تحریک بھارت کے دیہی سماج کو ترقی بھی دے گی اور ایک نئے سماجی سرمایہ کا تصور بھی قائم کرے گی۔ انھوں نے کہا کہ سرمایہ  کے تعلق سے دنیا میں متعدد تشریحات ہیں، لیکن ہم 10 ہزار سال کے کلچر کے نمائندہ لوگ ہیں اور سماجی سرمایے کا تصور ہماری کوآپریٹیو تحریک کو بہت آگے لے جائے گا۔ امت شاہ نے کہا کہ بھارت کے عوام کی فطرت اور کلچر میں کوآپریٹیو رچا بسا ہے اور یہ کوئی مستعار لیا ہوا خیال نہیں ہے، اسی لئے بھارت میں کوآپریٹیو تحریک کبھی بھی غیرموزوں نہیں ہوسکتی۔
امور داخلہ و امداد باہمی کے مرکزی وزیر نے کہا کہ وہ تقریباً 25 برسوں سے کوآپریٹیو تحریک سے جڑے ہوئے ہیں اور ملک کی کوآپریٹیو کسی سرکلر کا انتظار نہیں کرتی بلکہ جب سیلاب جیسی آفت آتی ہے تو گاؤں کی پیکس  وہاں کھڑی ہوتی ہے، سب کو کھانا کھلاتی ہے اور سب کو آسرا دیتی ہے۔ ضلع پیک سہکاری بینک اپنے منافع کی فکر نہیں کرتا، بلکہ اپنے حلقہ کار میں، چاہے خوش سالی ہو یا طوفان ہو یا سیلاب ہو، کام کرنے کے لئے سبھی تیار ہوجاتے ہیں۔ کوآپریٹیو تحریک نے اس ملک کو متعدد بحرانوں سے باہر نکالنے میں اپنا تعاون دیا ہے۔ کوآپریٹیو بھارت کے لئے کوئی نئی چیز نہیں ہے اور سال 1904 سے لے کر آج کر کوآپریٹیو نے کئی نئے مقام حاصل کئے ہیں۔ کئی نشیب و فراز بھی دیکھے ہیں، کبھی گرے، کبھی سنبھلے، کبھی آگے بڑھے، لیکن اس کی رفتار نہیں رکی۔ اور آپ سب سے یہی درخواست ہے کہ یہ رفتار نہیں رکنی چاہئے۔
جناب امت شاہ نے اپنی تقریر میں کوآپریٹیو تحریک کو تعاون دینے والے مادھو راؤ گوڈبولے، بیکنٹھ بھائی مہتا، تری بھون داس پٹیل، وٹھل راؤ وکھے پاٹل، یشونت راؤ چوہان، دھننجے راؤ گاڈگل اور لکشمن راؤ انعامدار جیسے کئی لوگوں کو یاد کیا اور ان کی خدمات کا اعتراف کیا۔
امور داخلہ اور امداد باہمی کے وزیر نے کہا کہ کئی لوگ ان سے دریافت کرتے ہیں کہ کیا کوآپریٹیو تحریک آج بھی موزوں ہے؟ انھوں نے کوآپریٹیو تحریک کی اچھی باتوں کے بارے میں بتاتے ہوئے گجرات کے امول کا ذکر کیا اور کہا کہ امول کا جنم سردار پٹیل کی کی دور اندیشی سے ہوا۔ انھوں نے کہا کہ 1946 میں انگریزوں میں ایک فیصلہ کیا کہ کسانوں کو لازمی طور پر اپنا سارا دودھ ایک نجی کمپنی کو دینا ہوگا۔ اس کے خلاف کھیڑا ضلع میں ایک تحریک چلی اور سردار پٹیل نے تری بھون بھائی کو کہا کہ جب تک دودھ بیچنے کا انتظام نہیں ہوتا تب تک اس کے خلاف تحریک کامیاب نہیں ہوسکتی۔ اور وہیں سے امول کی شروعات ہوئی۔ سردار پٹیل کی رہنمائی میں تری بھون بھائی پٹیل نے دو پرائمری ولیج مِلک پروڈیوسر سوسائٹیز کا رجسٹریشن کرایا، جس سے 80 کسان جڑے اور وہ امول آج کہاں ہے۔ سال 2020-21 میں امول کا گروپ ٹرن اوور 53 ہزار کروڑ روپئے کو پار کرگیا ہے اور 36 لاکھ کسان کنبے اس سے جڑے ہوئے ہیں۔ خاص طور پر خواتین کو بااختیار بنانے کا کام اس نے کیا ہے۔ بڑی سے بڑی کارپوریٹ ڈیری جو نہیں کرسکتی وہ ہمارے امول نے کیا ہے۔ اسی طرح لجت پاپڑ کا ذکر کرتے ہوئے جناب امت شاہ نے کہا کہ 1959 میں جسونتی بین پوپٹ نام کی ایک حوصلہ مند گجراتی خاتون نے 80 بہنوں کو ساتھ لے کر پاپڑ بنانے کی ایک کوآپریٹیو شروع کی اور سال 2019 میں ان کا کاروبار 1600 کروڑ روپئے سے زیادہ کا تھا اور یہ 80 کروڑ روپئے کا ایکسپورٹ کرتی ہے۔ آج تقریباً 45000 خواتین لجت کی کوآپریٹیو تحریک سے جڑی ہیں اور یہ سکسیز اسٹوری ملک بھر کی خواتین کے لئے باعث تحریک ہے۔ آج امول اور لجت کی کامیابی میں ملک کی خواتین کا بہت بڑا تعاون ہے۔
انھوں نے کہا کہ افکو  نے اس ملک کے سبز انقلاب کو ایک نئی سمت دینے کا کام کیا ہے۔ سال 1967 میں 57 کوآپریٹیوز کے ساتھ ایک سوسائٹی بنی اور وہ بڑھتے بڑھتے آج 36000 سے زیادہ کوآپریٹیوز کو رکن بناکر تقریباً 5.5 کروڑ کسانوں کو ان کا فائدہ پہنچاتی ہے۔ انھوں نے کہا کہ ایک بہت بڑی کمپنی اگر کچھ کمائے گی تو اس کا سب سے بڑا حصہ اس کے مالک کے پاس جائے گا، لیکن افکو جو کچھ بھی کمائے گی اس کی پائی پائی 5.5 کروڑ کسانوں کے گھر میں جائے گی اور اسی کو کوآپریٹیو کہتے ہیں۔ جناب امت شاہ نے نینو ٹیکنالوجی کو زمین پر اتارنے کے لئے افکو کی ستائش کی۔ انھوں نے اس یقین کا اظہار کیا کہ آنے والے دنوں میں کوآپریٹیو اداروں کے توسط سے ہی کھاد اور کھاد درآمد کرنے کی ضرورت نہیں پڑے گی اور ہم خودکفیل بنیں گے۔ اسی طرح کربھکو  بھی 9500 سوسائٹیوں کا ایک کنسورشیم ہے اور اس کا شیئر کیپٹل تقریباً 388 کروڑ روپئے ہے اور حصص داروں کو ایک سال میں 2118 کروڑ روپئے کا ڈیویڈینڈ کربھکو نے دیا ہے۔ انھوں نے کہا کہ کامیابی یا سکسیز اسٹوریز کی یہ فہرست بہت طویل ہے، جنھوں نے کوآپریٹیو تحریک کے توسط سے چھوٹے چھوٹے لوگوں سے سرمایہ جمع کرکے ملک کے معاشی نظام اور ترقی میں اتنا بڑا تعاون دیا ہے اور سارا منافع چھوٹے چھوٹے سرمایہ کاروں کے گھروں میں جاتا ہے۔
جناب امت شاہ نے کہا کہ اب بھی بہت کچھ کرنا باقی ہے، جیسے کہ بیج کے شعبے میں کوآپریٹیو کا تعاون ہوسکتا ہے اور بیج کو باہر سے لانے کی ضرورت نہیں پڑنی چاہئے۔ جناب شاہ نے کامیاب کوآپریٹیوز سے اپیل کرتے ہوئے کہا کہ ایک ایک شعبے میں اگر توسیع کی جائے تو پانچ سال میں کوئی ایسا شعبہ نہیں ہوگا جہاں کوآپریٹیو کا عمل دخل نہیں ہوگا اور یہ امداد باہمی کی وزارت، کوآپریٹیو اداروں کو مضبوط کرنے، ان میں شفافیت لانے، ان کی جدید کاری، کمپیوٹر کاری اور مسابقت میں ٹک سکنے والی کوآپریٹیو تیار کرنے کے لئے ہی بنائی گئی ہے۔ جناب شاہ نے کہا کہ جس طرح جامونت جی نے ہنومان جی کو ان کی طاقت کا احساس کرایا تھا اسی طرح کوآپریٹیو اداروں کو ان کی طاقت سے انھیں واقف کرانے کا وقت ہے۔ انھوں نے کہا کہ آج ملک میں تقریباً 91 فیصد گاؤں ایسے ہیں جہاں کوئی نہ کوئی کوآپریٹیو ادارہ کام کرتا ہے، دنیا میں کہیں بھی ایسا نہیں ہے۔ 855000 سے زیادہ رجسٹرڈ کوآپریٹیو سوسائٹیز ہیں اور ساڑھے آٹھ لاکھ سے زیادہ کریڈٹ کوآپریٹیوز ہیں۔ قرض نہ دینے والی کوآپریٹیوز کی تعداد 60 لاکھ سے زیادہ ہے۔ 17 سے زیادہ قومی سطح کی کوآپریٹیو یونین ہیں، 33 ریاستی سطح کے کوآپریٹیو بینک ہیں، 363 ضلع سطح کے کوآپریٹیو بینک ہیں۔ ایک طرح سے ہر دسویں گاؤں میں ایک پیکس ہے جو کہ بہت بڑی حصول یابی ہے اور ان پیکس کے توسط سے کسانوں کی فلاح و بہبود کا کام کیا جاتا ہے۔ سرکار کے ذریعے بھیجے گئے قرض کو شفاف طریقے سے کسانوں تک پہنچانے کا کام پیکس کے ذریعے کیا جاتا ہے۔ یہ پیکس ہی کھیتی کے لئے مفید چیزوں کو کسانوں تک پہنچانے کا ذریعہ ہے اور ان پیکس کو مضبوط کرنا ہمارا ہدف ہونا چاہئے۔
امور داخلہ و امداد باہمی کے مرکزی وزیر نے کہا کہ زرعی قرض کی تقسیم کا 29 فیصد کوآپریٹیو نظام کے توسط سے جاتا ہے، 35 فیصد کھاد کی تقسیم کوآپریٹیوز کے ذریعے ہوتی ہے، تقریباً 30 فیصد کھاد کی پیداوار کوآپریٹیوز کرتی ہیں، چینی کی پیداوار 31 فیصد سرکاری کوآپریٹیو ملیں کرتی ہیں، دودھ کی خرید اور پیداوار 20 فیصد، گیہوں کی 13 فیصد خرید کوآپریٹیوز کرتی ہیں۔ دھان کی 20 فیصد خرید کوآپریٹیوز کرتی ہیں اور ماہی پروری کے شعبے میں بھی کوآپریٹیوز کا تعاون 21 فیصد ہے۔ انھوں نے کہا کہ آج ہم ایک بہت مضبوط پلیٹ فارم پر کھڑے ہیں اور اب وقت آگیا ہے کہ نئے اہداف مقرر کئے جائیں اور نئے اہداف کے حصول کے لئے ہم آگے بڑھیں۔ انھوں نے کہا کہ یہ جو پلیٹ فارم بھارت کی کوآپریٹیوز تحریک کے پرکھوں نے ہمیں دیا ہے، اس پر ایک مضبوط کثیر منزلہ عمارت تعمیر کرنے کا کام سبھی کوآپریٹیوز ورکروں کو کرنا ہے اور اسی لئے وزیر اعظم جناب نریندر مودی نے کوآپریٹیو تحریک کو رفتار دینے کے لئے کوآپریشن کی وزارت قائم کی ہے۔
امور داخلہ اور امداد باہمی کے مرکزی وزیر نے کہا کہ ہماری کامیابی کا انحصار چار چیزوں پر ہے، یہ چار چیزیں ہیں عزم مصمم، شعور، سخت محنت اور وفاقیت کے جذبے سے کام کرنا۔ اور اگر ہم اپنے کوآپریٹیوز میں ان چار بنیادی اصولوں کو شامل کریں تو ہم اپنی تحریک کو بہت رفتار دے سکتے ہیں۔ وزیر اعظم جناب نریندر مودی نے امداد باہمی کی جو وزارت قائم کی ہے اس کا مقصد دیہی علاقوں میں ترقی کو پہنچانا اور دیہی علاقوں میں ہر محروم شخص تک ترقی کے ثمرات کو پہنچانے کے چیلنج پر عبور حاصل کرنے کے لئے امداد باہمی کی وزارت مسلسل کام کرے گی۔ جناب شاہ نے کہا کہ زرعی شعبے میں سات سال میں وزیراعظم نے یکسر تبدیلی لانے کا کام کیا ہے اور اگر صرف بجٹ کی الاٹمنٹ کی بات کریں تو سال 2009-10 میں زراعت کا بجٹ 12000 کروڑ روپئے تھا، اسے سال 2020-21 میں بڑھاکر 134499 کروڑ روپئے کردیا گیا ہے۔ انھوں نے کہا کہ زرعی شعبہ نریندر مودی حکومت کی ترجیح ہے، اور زرعی شعبے کی یہ جو ترجیح ہے اس کو اس کے ہدف تک پہنچانا کوآپریٹیو کے بغیر ممکن نہیں ہے۔ انھوں نے کہا کہ ہم نے بہت سارے کسانوں کو حمایت دینے کی بات کہی ہے۔ سوامی ناتھن کمیشن آیا اور تب سے بات ہورہی ہے کہ کسانوں کی آمدنی بڑھنی چاہئے، لاگت سے 50 فیصد زیادہ ہونی چاہئے، لیکن کوئی دیتا نہیں تھا۔ پہلی بار نریندر مودی حکومت نے لاگت سے زیادہ ایم ایس پی مقرر کرکے کسانوں کو فائدہ پہنچانے کا کام کیا ہے۔ پردھان منتری کسان سمان یوجنا کے ذریعے ملک کے 11 کروڑ کسانوں کو 158000 کروڑ روپئے ڈی بی ٹی کے توسط سے براہ راست دیے گئے ہیں۔ اسٹارٹ اپ شروع کرنے کی نئی مہم چلائی گئی، 10 ہزار نئے ایف پی او بنائے گئے، تقریباً 6865 کروڑ روپئے مالی مدد کے لئے الگ سے خرچ کیا جانا ہے، ای- نام منڈی اسکیم لائی گئی ہے، سوائل ہیلتھ کارڈ دیا گیا ہے اور ان سب میں کوآپریٹیو شعبہ اور پیکس کا رول ہے۔ جناب امت شاہ نے کہا کہ پیکس میں سبھی باتوں کا مطالعہ کرکے، اس کا نفاذ کرنے والی ایجنسی گاؤں کی سطح پر بنانے کی شروعات کرنی ہوگی، تبھی یہ ساری چیزیں نیچے تک پہنچ سکیں گی۔
امور داخلہ اور امداد باہمی کے مرکزی وزیر نے کہا کہ کئی لوگ کہتے ہیں کہ کوآپریٹیو ریاستوں کا موضوع ہے، لیکن جناب نریندر مودی کی قیادت میں بھارت سرکار کی امداد باہمی کی وزارت سبھی ریاستوں کے اشتراک سے چلے گی اور یہ کسی سے برسرپیکار ہونے کے لئے نہیں بنائی گئی ہے، لہٰذا کسی کو فکرمند ہونے کی ضرورت نہیں ہے کہ یہ ریاستی موضوع ہے یا مرکزی۔ ہم سب ریاستوں کی مدد کریں گے، سب کو ساتھ لیں گے اور اس تحریک کو آگے بڑھائیں گے، کوآپریٹیو سوسائٹیز کو زمینی سطح تک پہنچانے کا کام امداد باہمی کی وزارت کے زیر اہتمام ہوگا۔ سبھی ریاستی کوآپریٹیوز کو سہولت فراہم کرنے کے لئے ہم جلد ہی قانون میں بہت سی تبدیلیاں کریں گے۔
جناب امت شاہ نے کہا کہ سال 2002 میں اٹل جی کوآپریٹیو پالیسی لے کر آئے تھے، اور اب 2021-22 میں وزیر اعظم جناب نریندر مودی کچھ وقت کے اندر نئی کوآپریٹیو پالیسی لے کر آئیں گے۔ انھوں نے کہا کہ آزادی کے 75ویں سال میں امرت مہوتسو میں نئی کوآپریٹیو پالیسی بنانے کا آغاز کریں گے، پیکس کو مضبوط کرنے کا کام ہوگا۔ 65000 پیکس، 2 لاکھ گاؤں کے درمیان کم ہیں اور ہدف رکھا جائے گا کہ آنے والے پانچ سال کے اندر ہر دوسرے گاؤں میں پیکس ہوجائے اور یہ تعداد 65000 سے بڑھاکر 3 لاکھ تک کرنے کے لئے مناسب قانونی خاکہ تیار کرنے کا کام امداد باہمی کی وزارت کرے گی۔ جناب شاہ نے کہا کہ یہ ایڈوائزری ہوگی جو ریاستوں کے پاس بھیجی جائے گی اور ریاستیں اس میں اپنے حساب سے تبدیلی کرکے پیکس بنانے میں تعاون کریں گی۔ جناب امت شاہ نے کہا کہ یہ یقینی بنایا جائے گا کہ سبھی پیکس کی کمپیوٹر کاری ہو، جس میں بھارت سرکار بھی اپنا بڑا تعاون دینے والی ہے۔ ایسا سافٹ ویئر بھی بنادیا جائے گا جو پیکس، ڈی سی بی اور نابارڈ تینوں کو جوڑے گا۔ ایک ہی پیکس سے تینوں کا کاؤنٹنگ سسٹم اپنی زبان میں، مقامی زبان میں ہوگا۔ پیکس کا ایف پی او بنانے کے لئے کیا کیا جاسکتا ہے اس پر بھی امداد باہمی کی وزارت کام کررہی ہے۔ جناب شاہ نے بتایا کہ کوآپریٹیو ٹریننگ کو اور گہرا بنایا جائے گا۔ پیشہ ور بنانا پڑے گا اور فروغ ہنرمندی کا نظم بھی کیا جائے گا۔ کریڈٹ سوسائٹیوں کے رول کو اور مضبوط کیا جائے گا، تاکہ چھوٹے سے چھوٹا شخص بھی قرض حاصل کرسکے۔ انھوں نے کہا کہ امداد باہمی کی وزارت سبھی پرایئرٹی سیکٹر لنڈنگ میں کوآپریٹیو کا رول بڑھانے کے لئے سبھی وزارتوں کے ساتھ کام کرکے پراپیئرٹی لنڈنگ کو یقینی بنائے گی۔ امول کی طرز پر امدادی گروپ اپنی سوسائٹی بناکر کام کرسکیں، اس کے لئے خصوصی قانونی التزام کی ضرورت ہے، جس پر کام کیا جارہا ہے۔ ماہی گیروں کے کوآپریٹیو کے لئے کام کیا جائے گا تاکہ چھوٹے ماہی گیر بھی بڑی بڑی چیزیں لے سکیں اور اس کا منافع براہ راست ماہی گیروں کے بینک کھاتے میں پہنچے۔ جنگلاتی پیداوار کے لئے بھی ٹرائبل کوآپریٹیو بناکر کام کیا جائے گا۔
جناب امت شاہ نے کہا کہ مرکزی حکومت سبھی ریاستوں کے ساتھ کوآپریٹیو کے شعبے میں مل کر کام کرے، اس طرح کی کوشش کی جائے گی۔ جناب شاہ نے کہا کہ کوآپریٹیو کو آگے بڑھانے کے لئے ٹریننگ، فروغ ہنرمندی، بھرتی اور انتخاب میں شفافیت لانی ہوگی، ورنہ ہم ازکار رفتہ ہوجائیں گے۔ انھوں نے کہا کہ وزیر اعظم جناب نریندر مودی جی نے کوآپریٹیو شعبوں کے لئے جو اتنا بڑا فیصلہ کیا ہےاسے رفتار دینے کے لئے ہمیں داخلی تبدیلی اور خود احتسابی کرنی ہوگی۔ جناب شاہ نے کہا کہ امداد باہمی کی وزارت کامن سروس سینٹر بنانے اور ڈیٹابیس تیار کرنے کی سمت میں آگے بڑھ رہی ہے، تاکہ ایک قومی کوآپریٹیو پہل کی ضرورت ہے اور کسی کوآپریٹیو ادارے کو اس کے لئے آگے آنا چاہئے۔ جناب شاہ نے کہا کہ آج نیشنل کوآپریٹیو یونیورسٹی بنانے کی بھی ضرورت ہے۔
جناب امت شاہ نے کہا کہ نئے اربن کوآپریٹیو بینک کے مسائل سے واقف اور یقین دلانا چاہتا ہوں کہ اس شعبے کے ساتھ کوئی بے انصافی نہیں کرپائے گا۔ انھوں نے کہا کہ اسی لئے مودی جی نے کوآپریٹیو کو ترجیح دی ہے اور خودکفیل بھارت میں کوآپریٹیو کو اہم مقام دیا ہے۔ ان کا کہنا تھا کہ ہم چاہتے ہیں کہ مساوی ترقی ہونی چاہئے، سب تک پہنچنے والی ترقی ہونی چاہئے، سب کو محیط ترقی ہونی چاہئے، ترقی کے ماڈل کے اندر سب کوٹچ کرنے کی طاقت ہونی چاہئے اور ترقی کا ماڈل سب کو شامل کرنے کے لئے باہیں پھیلاکر کھڑا ہونا چاہئے، جو کوآپریٹیو کے علاوہ ممکن نہیں ہے، اسی لئے کوآپریٹیو کی وزارت قائم کی گئی ہے۔
جناب امت شاہ نے انٹرنیشنل کوآپریٹیو الائنس  کے صدر ڈاکٹر ایریل گوآرکو کو یقین دلاتے ہوئے کہا کہ بھارت کا کوآپریٹیو شعبہ، بھارت کی کوآپریٹیو تحریک ملک بھر میں عمدہ طور طریقوں کو مشترک کرنے، لین دین کرنے کا ایک پلیٹ فارم بن سکتا ہے۔ انھوں نے کہا کہ آپ پہل کرکے ایسے کسی ادارے کا بھارت میں صدر دفتر بنائیں جو دنیا میں کوآپریٹیو سے متعلق عمدہ طور طریقوں اور عمدہ طور طریقوں کے ایکسچینج کا وسیلہ بنیں اور ہم آپ کا خیرمقدم کرنے کے لئے تیار ہیں۔ جناب شاہ نے کہا کہ وزیر اعظم کی دلی خواہش ہے کہ کوآپریٹیو کی بنیاد پر بھارت میں ترقی کا ایک نیا باب رقم کیا جائے، مودی جی کے خودکفیل بھارت کے خواب کو عملی شکل دینے کے لئے کوآپریٹیو کے شعبے کو اس میں اہم رول ادا کرنا ہوگا، ہمیں کوآپریٹیو کو کلچر بنانا ہوگا۔ انھوں نے کہا کہ مجھے پورا یقین ہے کہ جو اہم رول ہم لائیں گے، آنے والی کئی نسلیں اسے یاد رکھیں گی۔